als_Latn dik_Latn sag_Latn
60-vjeçarët janë pjesa e popullsisë që vazhdon të rritet nëpër rrjetet sociale. Të moshuarit kanë zbuluar se falë internetit mund të jenë në kontakt me fëmijët, nipërit, të rigjejnë miqtë e vjetër, të jenë nën shoqërinë e të tjerëve, edhe pse janë vetëm në shtëpi.
Rrjetet sociale janë kundër vetmisë, të ndihmojnë të shprehësh lirshëm mendimet dhe të ndash me të tjerët pasionet e përhershme. Por edhe për të ndjekur më nga afër se çfarë bëjnë nipërit, për të shkëmbyer receta, për të parë fotografitë e vjetra, për të mësuar se ç’është bërë me shokët e shoqet e shkollës, për të rigjetur një të afërm ose një dashuri. Të parët që kanë vënë re këtë gjë janë amerikanët dhe jo vetëm kontaktuesit e “Facebook”. Në një studim që titullohej “Social networking sites and our lives”, është zbuluar se 80 për qind e amerikanëve adultë përdor internetin dhe pothuajse gjysma është e regjistruar në një rrjet social, ku në 90% të rasteve është pikërisht “Facebook”-u.
Facebook eshte edhe per gjysherit
Një rritje marramendëse në krahasim me vitin e kaluar, e konfirmuar kudo, madje edhe në Europë. Në një sondazh të fundit vërehet se në Francë, një në pesë të moshuar ka adresë në “Facebook”. Edhe në Britaninë e Madhe numërohen shumë të moshuar që janë regjistruar në “Facebook” dhe “Gransnet.com”, një rrjet social që është krijuar pikërisht duke menduar për 14 milionë gjyshërit anglezë, shkruhet në raport. “‘Facebook’-u ka qenë një fenomen rinor. Janë më të moshuarit që po interesohen për rrjetet sociale, siç tregon edhe prania e tyre në ‘Twitter’”, thotë një sociolog. “Arsyeja që të moshuarit janë shtuar kaq shumë nëpër rrjetet sociale është se e kanë të lehtë të navigojnë, nuk duhet të kalojnë nga një link te tjetri. ‘Facebook’-u është si një lidhës i marrëdhënieve familjare, që po zgjerohet çdo ditë e më shumë”, shton ai.
Që në fillime, Facebook u krijua nga Mark Zuckerberg për të ndërtuar marrëdhënie, rigjetjen e shoqërisë së shkollës dhe dashurive të vjetra. Megjithatë, roli i tij nuk është vetëm ky. Pothuajse 9 për qind e të moshuarve italianë ka lidhje me internetin, ndërkohë që 18,8% kanë dëshirë të futen në internet. Ata që kanë mposhtur “frikën e kompjuterit”, tregojnë me entuziazëm përvojat në rrjet. Sot të moshuarit mund të dërgojnë dhe të marrin e-mail-e, të lexojnë artikujt e ndryshëm të shtypit periodik, të kontrollojnë llogaritë në bankë, mund të informohen rreth orareve të fluturimeve të avionëve dhe nisjes së trenave: këto janë edhe adresat që klikohen më shpesh prej tyre. Faktikisht 10 për qind e thinjoshëve të intervistuar rendisin në vend të parë “Facebook”-un. Pasi mësojnë të çatojnë dhe të përdorin “Skype”, të moshuarve u pëlqen të navigojnë vetëm në shtëpi, shpeshherë darkave ose netëve të vona, duke krijuar në këtë mënyrë një lloj autonomie. Kjo është mënyra e tyre për t’u çliruar nga të rinjtë dhe për të treguar aftësitë e tyre. Me përdorimin e kompjuterit dhe internetit, ata duan të tregojnë se janë në gjendje t’i përdorin pa asnjë lloj problemi. Mesa duket është një sfidë e hapur ndaj të rinjve, një formë konkurrence me fëmijët dhe nipërit: duke ia dalë mbanë pa ndihmën e tyre, të moshuarit konfirmojnë ligjërisht praninë e tyre në internet. Përmes “Facebook”-ut të moshuarit rizbulojnë pasionet e tyre. I ndajnë përvojat me të tjerët në rrjet. Janë të interesuar në çfarëdo lloj informacioni, nga ato shëndetësore tek ato turistike. Duke ndjekur këtë ritual nuk ndihen më të përjashtuar nga një botë në zhvillim.
Në internet faktori moshë nuk ka aspak rëndësi. Nëse një mik, fqinj, familjar e shtyn një të moshuar të përdorë internetin, bën shumë mirë sepse ashtu siç dëshirojnë të rinjtë të mësojnë të rejat e fundit ku deklaron se na shpetoi Facebook, pse duhet të mbeten pas gjyshërit? “Facebook”-u luan rol të rëndësishëm te të moshuarit, sepse i ndihmon ata të jenë më protagonistë në jetën e tyre. Madje jo vetëm kaq. U shton edhe vlerën. Duke krijuar sa më shumë lidhje familjare dhe miqësi, luftohet rreziku i plakjes së parakohshme, izolimi dhe ndjesia e përjashtimit. Ja përse “Facebook”-u ndikon drejtpërsëdrejti në identitetin e tyre. Është mjeti kryesor që të moshuarit të fitojnë sa më shumë terren në shoqërinë tonë. Këta persona që janë të aftë të përdorin edhe “Facebook”-un, krijojnë besim kundrejt një terreni diskriminues siç është ai teknologjik. “Facebook”-u është një hapësirë e hapur për të gjithë. Le të mendojmë për vlerën që kanë shkëmbimi i përvojave dhe historitë e së kaluarës. Është e vërtetë që “Facebook”-u u krijua për të rinjtë, por largpamësia e të moshuarve, urtësia, ndjeshmëria, ndjenja e përgjegjësisë sociale, do ta përmirësojnë mjedisin për të gjithë. (G.Shqip / Lezha.eu)
als_Latn als_Latn als_Latn als_Latn als_Latn als_Latn